title: 2015 m. liepos 2 d. Komisijos įgyvendinimo reglamentas (ES) 2015/1060 dėl leidimo naudoti bevandenį betainą ir betaino hidrochloridą kaip visų rūšių gyvūnams skirtus pašarų priedus (Tekstas svarbus EEE)

text:
3.7.2015

               LT

               Europos Sąjungos oficialusis leidinys

               L 174/3

         KOMISIJOS ĮGYVENDINIMO REGLAMENTAS (ES) 2015/1060
   2015 m. liepos 2 d.
   dėl leidimo naudoti bevandenį betainą ir betaino hidrochloridą kaip visų rūšių gyvūnams skirtus pašarų priedus
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
   kadangi:

               (1)

               Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka. Minėto reglamento 10 straipsnyje numatyta, kad reikia iš naujo įvertinti priedus, kuriuos leista naudoti remiantis Tarybos direktyva 70/524/EEB (2);

               (2)

               Neterminuotas leidimas naudoti bevandenį betainą ir betaino hidrochloridą kaip visų rūšių gyvūnams skirtus pašarų priedus buvo suteiktas remiantis Direktyva 70/524/EEB. Vėliau, vadovaujantis Reglamento (EB) Nr. 1831/2003 10 straipsnio 1 dalimi, tie produktai įtraukti į pašarų priedų registrą kaip esami produktai;

               (3)

               vadovaujantis Reglamento (EB) Nr. 1831/2003 10 straipsnio 2 dalimi kartu su jo 7 straipsniu, buvo pateikti trys prašymai iš naujo įvertinti bevandenį betainą ir betaino hidrochloridą ir šių medžiagų preparatus kaip visų rūšių gyvūnams skirtus pašarų priedus ir suteikti leidimą pagal to reglamento 7 straipsnį juos naudoti pagal naują paskirtį geriamajame vandenyje. Pareiškėjai paprašė šiuos priedus priskirti priedų kategorijai „maistiniai priedai“. Kartu su prašymais pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

               (4)

               genetiškai modifikuoti KM-ØØØH71-4 cukriniai runkeliai ir iš jų pagaminti pašarai buvo leidžiami teikti rinkai pagal Komisijos sprendimą 2007/692/EB (3). Pagal Reglamento (EB) Nr. 1831/2003 9 straipsnio 6 dalį leidime naudoti bevandenį betainą, pagamintą iš genetiškai modifikuotų cukrinių runkelių KM-ØØØH71-4, turi būti nurodytas leidimo turėtojas – bendrovė „Trouw Nutrition International B.V.“, o genetiškai modifikuotam organizmui (GMO) priskirtas unikalus identifikatorius;

               (5)

               Europos maisto saugos tarnyba (toliau – Tarnyba) 2013 m. balandžio 17 d. ir 2013 m. balandžio 18 d. priimtose nuomonėse (4) padarė išvadą, kad siūlomomis naudojimo pašaruose ir geriamajame vandenyje sąlygomis bevandenis betainas ir betaino hidrochloridas nedaro nepageidaujamo poveikio gyvūnų sveikatai, žmonių sveikatai ar aplinkai;

               (6)

               Tarnyba taip pat padarė išvadą, kad bevandenis betainas ir betaino hidrochloridas gali būti veiksmingas visų rūšių gyvūnams. Tarnyba padarė ir išvadą, kad nekils jokių saugos problemų naudotojams. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, ji patvirtino pašaruose ir vandenyje esančių pašarų priedų analizės metodo taikymo ataskaitą, kurią pateikė Reglamentu (EB) Nr. 1831/2003 įsteigta etaloninė laboratorija;

               (7)

               atlikus bevandenio betaino ir betaino hidrochlorido vertinimą nustatyta, kad Reglamento (EB) Nr. 1831/2003 5 straipsnyje išdėstytos leidimo suteikimo sąlygos yra įvykdytos. Todėl reikėtų leisti naudoti šią medžiagą, kaip nurodyta šio reglamento priede. Turėtų būti nustatytas rekomenduojamas didžiausias pašarų ir geriamojo vandens papildymo bevandeniu betainu ir betaino hidrochloridu kiekis;

               (8)

               kadangi saugos sumetimais nebūtina neatidėliotinai taikyti leidimo sąlygų pakeitimų, tikslinga nustatyti pereinamąjį laikotarpį, per kurį suinteresuotieji subjektai galėtų pasirengti laikytis naujų su leidimu susijusių reikalavimų;

               (9)

               KM-ØØØH71-4 cukrinius runkelius leidžiama naudoti gaminant maisto produktus, maisto sudedamąsias dalis ir pašarus 10 metų laikotarpiu nuo pranešimo apie Sprendimą 2007/692/EB. Apie minėtą sprendimą leidimo turėtojams buvo pranešta 2007 m. spalio 23 d. Leidimo naudoti bevandenį betainą, pagamintą iš KM-ØØØH71-4 cukrinių runkelių, kaip pašarų priedą laikotarpis neturėtų būti ilgesnis nei KM-ØØØH71-4 cukrinių runkelių leidimo galiojimo laikotarpis;

               (10)

               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Priede nurodytas medžiagas, priklausančias priedų kategorijai „maistiniai priedai“ ir funkcinei grupei „vitaminai, provitaminai ir panašų poveikį turinčios chemiškai aiškiai apibrėžtos medžiagos“, leidžiama naudoti kaip gyvūnų pašarų priedus tame priede nustatytomis sąlygomis.
   2 straipsnis
   1.   Priede nurodytas medžiagas ir premiksus, kurių sudėtyje yra tų medžiagų, kurie buvo pagaminti ir paženklinti iki 2016 m. sausio 23 d. laikantis taisyklių, taikytų iki 2015 m. liepos 23 d., galima toliau teikti rinkai ir naudoti, kol pasibaigs turimos atsargos.
   2.   Kombinuotuosius pašarus ir pašarines žaliavas, kurių sudėtyje yra priede nurodytų medžiagų, kurie buvo pagaminti ir paženklinti iki 2016 m. liepos 23 d. laikantis taisyklių, taikytų iki 2015 m. liepos 23 d., galima toliau teikti rinkai ir naudoti, kol pasibaigs turimos atsargos, jei jie skirti maistiniams gyvūnams.
   3.   Kombinuotuosius pašarus ir pašarines žaliavas, kurių sudėtyje yra priede nurodytų medžiagų, kurie buvo pagaminti ir paženklinti iki 2017 m. liepos 23 d. laikantis taisyklių, taikytų iki 2015 m. liepos 23 d., galima toliau teikti rinkai ir naudoti, kol pasibaigs turimos atsargos, jei jie skirti nemaistiniams gyvūnams.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. liepos 2 d.

            Komisijos vardu

            Pirmininkas

         Jean-Claude JUNCKER

      (1)  OL L 268, 2003 10 18, p. 29.

      (2)  1970 m. lapkričio 23 d. Tarybos direktyva 70/524/EEB dėl pašarų priedų (OL L 270, 1970 12 14, p. 1).

      (3)  2007 m. spalio 24 d. Komisijos sprendimas 2007/692/EB dėl leidimo pateikti rinkai produktus, kurių sudėtyje yra, kurie sudaryti ar pagaminti iš genetiškai modifikuotų cukrinių runkelių H7-1 (KM-ØØØH71-4), pagal Europos Parlamento ir Tarybos reglamentą (EB) Nr. 1829/2003 (OL L 283, 2007 10 27, p. 69).

      (4)  EFSA Journal 2013; 11(5):3209, EFSA Journal 2013; 11(5):3210 ir EFSA Journal 2013; 11(5):3211.

      PRIEDAS

                  Priedo identifikavimo numeris

                  Leidimo turėtojo pavadinimas

                  Priedas

                  Sudėtis, cheminė formulė, aprašymas, analizės metodas

                  Gyvūno rūšis arba kategorija

                  Didžiausias amžius

                  Mažiausias kiekis

                  Didžiausias kiekis

                  Kitos nuostatos

                  Leidimo galiojimo laikotarpio pabaiga

                  Veikliosios medžiagos kiekis mg kilograme visaverčio pašaro, kurio drėgnis yra 12 %, arba veikliosios medžiagos kiekis mg litre vandens

                     Maistinių priedų kategorija. Funkcinė grupė: vitaminai, provitaminai ir panašų poveikį turinčios chemiškai aiškiai apibrėžtos medžiagos

                  3a920

                  —

                  Bevandenis betainas

                     Priedo sudėtis:

                  Bevandenis betainas

                     Veikliosios medžiagos apibūdinimas

                  Betainas
                  C5H11NO2

                  CAS numeris: 107-43-7
                  Bevandenis betainas, pagamintas cheminės sintezės būdu arba ekstrahuojant iš cukrinių runkelių melasos žlaugtų arba cukraus gamybos šalutinių produktų.
                  Grynumo kriterijai: bevandenis betainas (kieto pavidalo) ne mažiau kaip 97 % (skaičiuojant bevandenei medžiagai). Bevandenis betainas skysto pavidalo ne mažiau kaip 47 %.

                     Analizės metodas
                      (1)

                  Bevandenio betaino nustatymas pašarų priede, premiksuose, pašaruose ir vandenyje: didelio efektyvumo skysčių chromatografijos metodas naudojant lūžio rodiklio detektorių (HPLC-RI).

                  Visų rūšių gyvūnai

                  —

                  —

                  —

                              1.

                              Bevandenis betainas gali būti teikiamas rinkai ir naudojamas kaip priedas preparato forma.

                              2.

                              Priedo ir premiksų naudojimo taisyklėse nurodyti laikymo ir stabilumo sąlygas.

                              3.

                              Priedas gali būti naudojamas geriamajame vandenyje.

                              4.

                              Rekomenduojama neviršyti papildomo kiekio: 2 000 mg betaino/kg visaverčio pašaro, kurio drėgnis yra 12 %, arba 1 000 mg betaino/l geriamojo vandens paukščiams, 700 mg betaino/l geriamojo vandens kiaulėms ir 250 mg betaino/l geriamojo vandens auginti skirtiems veršeliams.

                              5.

                              Jei numatoma vienu metu naudoti betainą kaip pašarų ir geriamojo vandens papildą, tai turėtų būti daroma atsargiai, neviršijant bendro rekomenduojamo kiekio, atsižvelgiant į būdingą koncentraciją pašaruose.

                              6.

                              Naudotojų sauga: tvarkant produktą reikia naudoti kvėpavimo takų apsaugos priemones, dėvėti apsauginius akinius ir mūvėti pirštines.

                  2025 7 23

                  3a921

                  Trouw Nutrition International B.V.

                  Bevandenis betainas, pagamintas iš genetiškai modifikuotų cukrinių runkelių.

                     Priedo sudėtis

                  Bevandenis betainas

                     Veikliosios medžiagos apibūdinimas

                  Betainas
                  C5H11NO2

                  CAS numeris: 107-43-7
                  Bevandenis betainas, kieto pavidalo, gaunamas ekstrahuojant iš genetiškai modifikuotų KM-ØØØH71-4 cukrinių runkelių.
                  Grynumo kriterijai: ne mažiau kaip 97 % (skaičiuojant bevandenei medžiagai).

                     Analizės metodas
                      (1)

                  Bevandenio betaino nustatymas pašarų priede, premiksuose, pašaruose ir vandenyje: didelio efektyvumo skysčių chromatografijos metodas naudojant lūžio rodiklio detektorių (HPLC-RI).

                  Visų rūšių gyvūnai

                  —

                  —

                  —

                              1.

                              Bevandenis betainas gali būti teikiamas rinkai ir naudojamas kaip priedas preparato forma.

                              2.

                              Priedo ir premiksų naudojimo taisyklėse nurodyti laikymo ir stabilumo sąlygas.

                              3.

                              Priedas gali būti naudojamas geriamajame vandenyje.

                              4.

                              Rekomenduojama neviršyti papildomo kiekio: 2 000 mg betaino/kg visaverčio pašaro, kurio drėgnis yra 12 %, arba 1 000 mg betaino/l geriamojo vandens paukščiams, 700 mg betaino/l geriamojo vandens kiaulėms ir 250 mg betaino/l geriamojo vandens auginti skirtiems veršeliams.

                              5.

                              Jei numatoma vienu metu naudoti betainą kaip pašarų ir geriamojo vandens papildą, tai turėtų būti daroma atsargiai, neviršijant bendro rekomenduojamo kiekio, atsižvelgiant į būdingą koncentraciją pašaruose.

                              6.

                              Naudotojų sauga: tvarkant produktą reikia naudoti kvėpavimo takų apsaugos priemones, dėvėti apsauginius akinius ir mūvėti pirštines.

                  2017 10 23

                  3a925

                  —

                  Betaino hidrochloridas

                     Priedo sudėtis

                  Betaino hidrochloridas

                     Veikliosios medžiagos apibūdinimas

                  Betaino hidrochloridas
                  Cheminė formulė: C5H11NO2·HCl
                  CAS numeris: 590-46-5
                  Betaino hidrochloridas, kieto pavidalo, gaunamas vykstant cheminei sintezei.
                  Grynumo kriterijai: ne mažiau kaip 98 %, skaičiuojant bevandenei medžiagai.

                     Analizės metodas
                      (1)

                              —

                              Betaino hidrochlorido nustatymas pašarų priede:

                                          1.

                                          titravimas naudojant perchlorato rūgštį (31 JAV farmakopėja, betaino hidrochlorido straipsnis); arba

                                          2.

                                          didelio efektyvumo skysčių chromatografijos metodas naudojant lūžio rodiklio detektorių (HPLC-RI).

                              —

                              Betaino hidrochlorido nustatymas pašarų priede, premiksuose, pašaruose ir vandenyje: didelio efektyvumo skysčių chromatografijos metodas naudojant lūžio rodiklio detektorių (HPLC-RI).

                  Visų rūšių gyvūnai

                  —

                  —

                  —

                              1.

                              Betaino hidrochloridas gali būti teikiamas rinkai ir naudojamas kaip priedas preparato forma.

                              2.

                              Priedo ir premiksų naudojimo taisyklėse nurodyti laikymo ir stabilumo sąlygas.

                              3.

                              Priedas gali būti naudojamas geriamajame vandenyje.

                              4.

                              Rekomenduojama neviršyti papildomo kiekio: 2 000 mg betaino/kg visaverčio pašaro, kurio drėgnis yra 12 %, arba 1 000 mg betaino/l geriamojo vandens paukščiams, 700 mg betaino/l geriamojo vandens kiaulėms ir 250 mg betaino/l geriamojo vandens auginti skirtiems veršeliams.

                              5.

                              Jei numatoma vienu metu naudoti betainą kaip pašarų ir geriamojo vandens papildą, tai turėtų būti daroma atsargiai, neviršijant bendro rekomenduojamo kiekio, atsižvelgiant į būdingą koncentraciją pašaruose.

                              6.

                              Naudotojų sauga: tvarkant produktą reikia naudoti kvėpavimo takų apsaugos priemones, dėvėti apsauginius akinius ir mūvėti pirštines.

                  2025 7 23

         (1)  Išsamų analizės metodų aprašymą galima rasti Europos Sąjungos pašarų priedų etaloninės laboratorijos svetainėje: https://ec.europa.eu/jrc/en/eurl/feed-additives/evaluation-reports.


title: 2011 m. gruodžio 21 d. Komisijos įgyvendinimo reglamentas (ES) Nr. 1372/2011, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepatvirtinama veiklioji medžiaga acetochloras ir iš dalies keičiamas Komisijos sprendimas 2008/934/EB  Tekstas svarbus EEE

text:
22.12.2011

               LT

               Europos Sąjungos oficialusis leidinys

               L 341/45

         KOMISIJOS ĮGYVENDINIMO REGLAMENTAS (ES) Nr. 1372/2011
   2011 m. gruodžio 21 d.
   kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepatvirtinama veiklioji medžiaga acetochloras ir iš dalies keičiamas Komisijos sprendimas 2008/934/EB
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalį ir 78 straipsnio 2 dalį,
   kadangi:

               (1)

               pagal Reglamento (EB) Nr. 1107/2009 80 straipsnio 1 dalies c punktą Tarybos direktyva 91/414/EEB (2) turi būti taikoma veikliųjų medžiagų, kurių atžvilgiu pagal 2008 m. sausio 17 d. Komisijos reglamento (EB) Nr. 33/2008, nustatančio išsamias Tarybos direktyvos 91/414/EEB nuostatų taikymo taisykles, susijusias su veikliųjų medžiagų, įtrauktų į šios direktyvos 8 straipsnio 2 dalyje nurodytą darbų programą, bet neįtrauktų į jos I priedą, vertinimo įprasta ir skubos tvarka (3), 16 straipsnį nustatyta, kad dokumentų rinkinys yra išsamus, tvirtinimo procedūrai ir sąlygoms. Acetochloras – veiklioji medžiaga, kurios dokumentų rinkinys, kaip nustatyta pagal minėtą reglamentą, yra išsamus;

               (2)

               Komisijos reglamentuose (EB) Nr. 451/2000 (4) ir (EB) Nr. 1490/2002 (5) nustatytos išsamios Direktyvos 91/414/EEB 8 straipsnio 2 dalyje nurodytos darbo programos antrojo ir trečiojo etapų įgyvendinimo taisyklės ir pateikti veikliųjų medžiagų, kurias reikia įvertinti, kad jas būtų galima įtraukti į Direktyvos 91/414/EEB I priedą, sąrašai. Viename iš tų sąrašų yra acetochloras;

               (3)

               vadovaudamasis 2007 m. rugsėjo 20 d. Komisijos reglamento (EB) Nr. 1095/2007, iš dalies keičiančio Reglamentą (EB) Nr. 1490/2002, nustatantį išsamias darbų programos, minėtos Tarybos direktyvos 91/414/EEB 8 straipsnio 2 dalyje, trečiojo etapo įgyvendinimo taisykles, ir Reglamentą (EB) Nr. 2229/2004, nustatantį tolesnes išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, ketvirtojo etapo įgyvendinimo taisykles (6), 3 straipsnio 2 dalimi, pranešėjas per du mėnesius nuo Reglamento (EB) Nr. 1095/2007 įsigaliojimo atsiėmė paraišką dėl šios veikliosios medžiagos įtraukimo į Direktyvos 91/414/EEB I priedą. Todėl 2008 m. gruodžio 5 d. buvo priimtas Komisijos sprendimas 2008/934/EB dėl tam tikrų veikliųjų medžiagų neįtraukimo į Tarybos direktyvos 91/414/EEB I priedą ir augalų apsaugos produktų, kuriuose yra tų medžiagų, registracijos panaikinimo (7), kuriuo acetochloras neįtrauktas į minėtą priedą;

               (4)

               vadovaudamasis Direktyvos 91/414/EEB 6 straipsnio 2 dalimi pirminis pranešėjas (toliau – pareiškėjas) pateikė naują paraišką prašydamas taikyti skubos tvarką, nustatytą Reglamento (EB) Nr. 33/2008 14–19 straipsniuose;

               (5)

               paraiška pateikta Ispanijai, kuri Reglamentu (EB) Nr. 1490/2002 buvo paskirta ataskaitą rengiančia valstybe nare. Nustatytų skubos tvarkos terminų buvo laikytasi. Veikliosios medžiagos specifikacija ir siūloma paskirtis yra tokios pat kaip Sprendime 2008/934/EB. Minėta paraiška taip pat atitinka kitus Reglamento (EB) Nr. 33/2008 15 straipsnyje nustatytus turinio ir tvarkos reikalavimus;

               (6)

               Ispanija įvertino pareiškėjo pateiktus papildomus duomenis ir parengė papildomą ataskaitą. 2010 m. balandžio 22 d. ji šią ataskaitą pateikė Europos maisto saugos tarnybai (toliau – Tarnyba) ir Komisijai. Tarnyba papildomą ataskaitą perdavė kitoms valstybėms narėms ir pareiškėjui, kad jie pateiktų pastabų, o gautas pastabas persiuntė Komisijai. Vadovaudamasi Reglamento (EB) Nr. 33/2008 20 straipsnio 1 dalimi ir Komisijos prašymu, 2011 m. balandžio 18 d. Tarnyba Komisijai pateikė išvadą dėl acetochloro rizikos vertinimo (8). Vertinimo ataskaitos projektą, papildomą ataskaitą ir Tarnybos išvadą valstybės narės ir Komisija apsvarstė Maisto grandinės ir gyvūnų sveikatos nuolatiniame komitete ir 2011 m. spalio 11 d. pateikė kaip Komisijos acetochloro peržiūros ataskaitą;

               (7)

               vertinant šią veikliąją medžiagą nustatyta tam tikrų problemų. Iš šių problemų pirmiausia paminėtinos toliau nurodytosios. Buvo nustatytas galimas poveikis žmonėms viršijant leistiną paros dozę. Be to, poveikį žmonėms gali daryti paviršinio vandens metabolitas t-norchloro acetochloras, kuris gali būti genotoksiškas. Yra didelė rizika, kad požeminis vanduo gali būti užteršiamas keliais metabolitais, taip pat didelė rizika kyla vandens organizmams ir didelė ilgalaikė rizika – žolėdžiams paukščiams. Galiausiai, turėta per mažai informacijos, kad būtų galima padaryti išvadą dėl požeminio vandens užteršimo metabolitais t-norchloracetochloru ir t-hidroksiacetochloru rizikos vertinimo;

               (8)

               Komisija pasiūlė pareiškėjui pateikti pastabų dėl Tarnybos išvadų. Be to, kaip nurodyta Reglamento (EB) Nr. 33/2008 21 straipsnio 1 dalyje, Komisija paragino pareiškėją pateikti pastabų dėl peržiūros ataskaitos projekto. Pareiškėjas pateikė pastabas ir jos buvo atidžiai išnagrinėtos;

               (9)

               vis dėlto, nepaisant pareiškėjo argumentų, 7 konstatuojamojoje dalyje minėtų problemų išspręsti nepavyko. Taigi neįrodyta, kad pasiūlytomis sąlygomis naudojami augalų apsaugos produktai, kurių sudėtyje yra acetochloro, galėtų atitikti bendruosius reikalavimus, nurodytus Direktyvos 91/414/EEB 5 straipsnio 1 dalies a ir b punktuose;

               (10)

               todėl acetochloras neturėtų būti patvirtintas pagal Reglamento (EB) Nr. 1107/2009 13 straipsnio 2 dalį;

               (11)

               kad valstybėms narėms būtų suteiktas laikotarpis augalų apsaugos produktų, kurių sudėtyje yra acetochloro, registracijai panaikinti, reikėtų taikyti nuo Reglamento (EB) Nr. 1490/2002 nukrypti leidžiančias nuostatas;

               (12)

               tais atvejais, kai valstybės narės augalų apsaugos produktams, kuriuose yra acetochloro, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis turėtų baigtis ne vėliau kaip praėjus vieniems metams po atitinkamos registracijos panaikinimo;

               (13)

               šiuo reglamentu nepanaikinama galimybė pagal Reglamento (EB) Nr. 1107/2009 7 straipsnį pateikti dar vieną paraišką dėl acetochloro;

               (14)

               aiškumo sumetimais įrašas apie acetochlorą Sprendimo 2008/934/EB priede turėtų būti išbrauktas;

               (15)

               todėl Sprendimas 2008/934/EB turėtų būti atitinkamai iš dalies pakeistas;

               (16)

               Maisto grandinės ir gyvūnų sveikatos nuolatinis komitetas nuomonės nepareiškė. Manyta, kad reikia priimti įgyvendinimo aktą, tad pirmininkas pateikė jo projektą tolesniam apeliacinio komiteto svarstymui. Šiame reglamente numatytos priemonės atitinka apeliacinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Veikliosios medžiagos nepatvirtinimas
   Veiklioji medžiaga acetochloras nepatvirtinama.
   2 straipsnis
   Pereinamojo laikotarpio priemonės
   Nukrypdamos nuo Reglamento (EB) Nr. 1490/2002 12 straipsnio 3 dalies nuostatų, valstybės narės užtikrina, kad augalų apsaugos produktų, kuriuose yra acetochloro, registracijos liudijimai būtų panaikinti iki 2012 m. birželio 23 d.
   3 straipsnis
   Lengvatinis laikotarpis
   Valstybių narių pagal Reglamento (EB) Nr. 1107/2009 46 straipsnį nustatomas lengvatinis laikotarpis turi būti kuo trumpesnis ir baigtis ne vėliau kaip po 12 mėnesių nuo atitinkamos registracijos panaikinimo.
   4 straipsnis
   Sprendimo 2008/934/EB pakeitimai
   Sprendimo 2008/934/EB priede išbraukiamas acetochlorui skirtas įrašas.
   5 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. gruodžio 21 d.

            Komisijos vardu

            Pirmininkas

         José Manuel BARROSO

      (1)  OL L 309, 2009 11 24, p. 1.

      (2)  OL L 230, 1991 8 19, p. 1.

      (3)  OL L 15, 2008 1 18, p. 5.

      (4)  OL L 55, 2000 2 29, p. 25.

      (5)  OL L 224, 2002 8 21, p. 23.

      (6)  OL L 246, 2007 9 21, p. 19.

      (7)  OL L 333, 2008 12 11, p. 11.

      (8)  Europos maisto saugos tarnybos išvada dėl veikliosios medžiagos acetochloro pesticidų rizikos vertinimo tarpusavio peržiūros. EMST leidinys (2011 m.); 9(5):2143 [109 p.]; doi:10.2903/j.efsa.2011.2143. Pateikta www.efsa.europa.eu/efsajournal.htm.